Koekeloer! – Innibos
Toneel: Klug / Komedie
Met Gavin van den Berg, Ben Pienaar, Roche van Blerk, Émil Haarhoff, Juanita de Villiers Velts, Tiaan Slabbert.
Regie: Lihan Pretorius
Assistent-regisseur: Johan van der Merwe
Stel- en klankontwerp: Rudi Sadler
Beligtingsontwerp: Émil Haarhoff
Verhooogbestuurder: Ilke König
Vervaardiger: Theatrerocket Productions
Gradering: Geen o/14
Datum en tyd: Wo 26 Jun 19:00; Do 27 Jun 09:00; Vr 28 Jun 14:00; Sa 29 Jun 12:00
Venue: Nelspruit Laerskool
Tydsduur: 150 minute (20 minute pouse ingesluit)
Theatrerocket, die vervaardiger wat met Die reuk van appels en DEURnis verskeie kykNET Fiësta-toekennings ingepalm het, is terug met nog ŉ treffer. Koekeloer is ŉ splinternuwe, eg Suid-Afrikaanse klug uit die pen van Nagtegaalwenner, Braam van der Vyver, wat beloof om ŉ onvergeetlike skaterlag-ervaring te wees.
Dié komedie speel af in ŉ woonstel in Stellenbosch tydens die finale rondte van die Koekedoor-kompetisie. Die twee finaliste, Marie Coleské, ŉ oujongnooi van Koekenaap, en Marié Kok, ŉ lingerie-model van Ruimsig, moet sake in die finaal uitspook en mekaar uitoorlê met hulle vernuftige (en by tye agterbakse) bak-en-brou-planne.
Voeg daarby ŉ onbeholpe klouterdief en privaatspeurder, ŉ jaloerse bokskampioen, ŉ stuitige lingerie-ontwerper, ŉ statige predikant, ŉ omstrede boek en ŉ onderstebokoek, en jy het die ideale resep vir elke moontlike vermaaklike misverstand!
Veteraan-akteur Gavin van den Berg, wat in die 80’s bekendheid verwerf het as Jacques Rynhard in die TV-reeks Ballade vir ŉ Enkeling, vertolk die rol van Ds. Vilonel (Voëltjie) de Groot – ŉ man wat vinnig sy statigheid verloor wanneer hy met die fyner kant van sekere kledingstukkies te doen kry. Voor jy kan sê ‘mes’, is die spreekwoordelike koeël reeds deur die koek.
Wie gaan die wenner van die kompetisie wees? Wie gaan kop verloor en watter jakkals gaan van kle(u)re verander? Wie nie koekeloer nie, gaan niks sien nie!